Pokyny uchádzačom o vedeckú hodnosť „DrSc.“ a predsedom komisií pre obhajoby doktorských dizertačných prác

	Konanie o udeľovaní vedeckých hodností upravuje vyhláška SKVH č. 65/1977 Zb. o konaní    pri udeľovaní vedeckých hodností v znení vyhlášky SKVH č. 302/1990 Zb., ktorou sa mení a dopĺňa vyhláška o konaní pri udeľovaní vedeckých hodností (ďalej len „vyhláška“).
	Z tohto konania pre potreby predsedov komisií pre obhajoby doktorských dizertačných prác zdôrazňujeme tieto ustanovenia:

1.	Žiadosť o povolenie obhajoby doktorskej dizertácie (§ 15 ods. 1 vyhlášky) podáva uchádzač priamo alebo prostredníctvom organizácie, s ktorou je v pracovnom pomere. Predseda komisie pre každú obhajobu individuálne určí organizáciu, pri ktorej bude komisia                 pre obhajoby pôsobiť a ktorá bude zabezpečovať jej činnosť (§ 4 ods. 1 vyhlášky). 

2.	K žiadosti o povolenie obhajoby pripojí uchádzač doklady uvedené v zmysle § 15 ods. 2 vyhlášky. Zoznam dokladov a ich odporúčaná forma sú uvedené v prílohe č. 1.

3.	Predseda komisie preskúma: 
a)	či je komisia vecne príslušná, 
b)	či sú k žiadosti pripojené všetky predpísané doklady, 
c)	či doktorská dizertácia obsahuje všetky náležitosti v zmysle § 6 až 8 vyhlášky a 
d)	či je názov práce zrozumiteľný.
Pokiaľ je predložená doktorská dizertácia medziodborovej povahy, postupuje sa podľa § 20 vyhlášky. Ak žiadosť neobsahuje všetky predpísané náležitosti alebo ak práca, príp. autoreferát nemá predpísané náležitosti, predloží predseda návrh členom komisie                 na prerušenie konania a vyzve uchádzača, aby nedostatky v určenej lehote odstránil.            Po ich odstránení komisia pre obhajoby v konaní ďalej pokračuje (§ 21 ods. 1 vyhlášky).

4.	Doktorská dizertácia má byť vecne monotematická. Žiadosť o jej obhajobu musí byť doložená náukometrickými údajmi o vedeckej aktivite uchádzača. Vedecká hodnosť doktora vied je najvyššia vedecká hodnosť. Predstavuje uchádzača ako vyhranenú vedeckú osobnosť, ktorú okrem iného charakterizuje:
a)	podiel na vytváraní vedeckej školy akceptovanej doma i v zahraničí, ktorej neoddeliteľnou súčasťou je výchova nových vedeckých pracovníkov, 
b)	vysoká kvalita publikovaných prác, ktorá sa odráža aj v impakt faktore recenzovaných časopisov, v ktorých uchádzač o vedeckú hodnosť „DrSc.“ svoje práce uverejnil,
c)	primeraný ohlas vedeckej komunity na publikované práce uchádzača vyjadrený vedeckým citačným indexom. 

Komisia pre obhajoby ďalej preskúma, či uvedené charakteristiky a celkový prínos uchádzača do celosvetového vedeckého poznania sú v doktorskej dizertácii zreteľne dokumentované. Komisia sa pri tomto zvažovaní opiera aj o „orientačné kritériá“, ktoré pripravila SKVH a ktoré predstavujú minimálne požiadavky na uchádzačov v jednotlivých skupinách vied. Orientačné kritériá kladú dôraz hlavne na kvalitnú publikačnú aktivitu a citačné ohlasy prác uchádzača      v recenzovaných periodikách, pričom zohľadňujú aj regionálny charakter výsledkov výskumu    v niektorých vedných odboroch.

5.	Ak doktorská dizertácia spĺňa všetky požiadavky, predseda komisie prerokuje v komisii návrh na ustanovenie oponentov (§ 23 ods. 1 vyhlášky). Doktorskú dizertáciu posudzujú najmenej    3 oponenti (obvykle 4 oponenti navrhnutí predsedom), ktorí sú odborníkmi v príslušnom vednom odbore. Oponenti by mali byť doktormi vied, príp. profesormi alebo vedeckými pracovníkmi, ktorým bol priznaný minimálne vedecký kvalifikačný stupeň I. Jeden z oponentov má byť ustanovený z členov príslušnej komisie pre obhajoby (§ 23 ods. 3 vyhlášky).              Za oponentov nemožno ustanoviť pracovníkov, ktorí sa podieľali na spracovaní dizertácie ako spoluautori. Za oponenta nemožno ustanoviť ani toho, kto je uchádzačovi priamo nadriadený alebo podriadený. Nie je prípustné, aby všetci oponenti boli pracovníkmi tej istej organizácie (§ 23 ods. 5 vyhlášky). Predseda komisie zasiela návrh oponentov na schválenie SKVH (§ 23 ods. 1 vyhlášky). Odporúčaná forma dokumentov, ktoré predkladá predseda komisie        pre obhajoby na SKVH spolu s návrhom na schválenie oponentov, sa nachádza              v prílohe č. 2.

6.	Po prijatí oznámenia SKVH o schválení oponentov predseda komisie pre obhajoby zašle oponentom doktorskú dizertáciu a určí im lehotu na podanie posudku. Oponent je povinný      do 2 mesiacov odovzdať písomný posudok alebo oznámiť predsedovi komisie do 15 dní       od dňa doručenia správy o ustanovení za oponenta, že posudok nemôže vypracovať (§ 24 ods. 1 vyhlášky).

Oponentský posudok má obsahovať rozbor predností a nedostatkov dizertácie, má byť stručný a nemá sa v ňom opakovať obsah dizertácie. Oponent sa v posudku vyjadrí:
a)	k vecnému prínosu práce,
b)	či doktorská dizertácia spĺňa podmienky v zmysle § 2 ods. 1 vyhlášky.

7.	Predseda komisie určí najneskôr do 2 mesiacov po doručení oponentských posudkov            od všetkých oponentov, resp. po ich doplnení alebo prepracovaní (§ 26 ods. 1 vyhlášky), čas    a miesto konania obhajoby. Komisia pre obhajoby dbá na to, aby sa obhajoba doktorskej dizertácie konala najneskôr do 12 mesiacov od dňa podania žiadosti o povolenie obhajoby. 

8.	Predseda komisie oznámi najneskôr 6 týždňov pred dňom obhajoby čas a miesto konania obhajoby subjektom uvedeným v § 26 ods. 3 vyhlášky. Súčasne im zašle autoreferát              s oznámením, kde sa môžu s dizertáciou oboznámiť. Najneskôr 15 dní pred konaním obhajoby zašle predseda komisie posudky oponentov pracovníkom uvedeným v § 26 ods. 3 písm. a) až d) vyhlášky.

9.	Postup pri obhajobe doktorskej dizertácie a hlasovanie o návrhu na udelenie vedeckej hodnosti „DrSc.“ podrobne upravujú ustanovenia § 29 a 30 vyhlášky. Ak bol výsledok hlasovania kladný, vyhlási ho na verejnom zasadnutí komisie pre obhajoby jej predseda s tým, že komisia podá návrh príslušnému orgánu (§ 35 vyhlášky) na udelenie vedeckej hodnosti uchádzačovi. Najneskôr do 30 dní od konania obhajoby predloží komisia uvedený návrh           a správu so spismi o obhajobe orgánu oprávnenému rozhodovať o udelení vedeckých hodností (§ 35 ods. 1 vyhlášky). Odporúčame, aby sa predseda komisie alebo ním určený člen komisie zúčastnil na zasadnutí orgánu oprávneného rozhodovať o udelení vedeckej hodnosti a podal ústnu správu o vedeckých výsledkoch obsiahnutých v dizertácii, o ich význame pre prax a o priebehu obhajoby.

Ak bol výsledok hlasovania záporný, komisia pre obhajoby doktorských dizertácií sa              na neverejnom zasadnutí uznesie verejným hlasovaním na odôvodnení zamietavého rozhodnutia. Rozhodnutie s odôvodnením vyhlási predseda komisie na jej verejnom zasadnutí. Deň ústneho vyhlásenia rozhodnutia je dňom jeho oznámenia len vtedy, ak sa prítomný uchádzač vzdal nároku na doručenie písomného vyhotovenia. Inak sa rozhodnutie komisie oznámi uchádzačovi doručením písomného vyhotovenia rozhodnutia (§ 30 ods. 7 vyhlášky). Pri vyhlásení zamietavého rozhodnutia i v jeho písomnom vyhotovení je potrebné uchádzača poučiť o tom, že má právo sa proti tomuto rozhodnutiu odvolať do 15 dní na SKVH prostredníctvom komisie pre obhajoby doktorských dizertácií, ktorá s návrhom na udelenie vedeckej hodnosti nesúhlasila.

Zamietavé rozhodnutie komisie zašle jej predseda spolu so zápisnicou o obhajobe (§ 29 ods. 2 vyhlášky) do 30 dní od konania obhajoby orgánu, ktorý komisiu zriadil (§ 30 ods. 8 vyhlášky).

Príloha č. 1

Zoznam dokladov, ktoré predkladá uchádzač predsedovi komisie pre obhajoby doktorských dizertácií

(v zmysle § 15 vyhlášky SKVH č. 65/1977 Zb. o konaní pri udeľovaní vedeckých hodností v znení vyhlášky SKVH č. 302/1990 Zb., ktorou sa mení a dopĺňa vyhláška o konaní pri udeľovaní vedeckých hodností)

Uchádzač predkladá predsedovi komisie pre obhajoby doktorských dizertácií v príslušnom vednom odbore tieto materiály:

1.	žiadosť o povolenie obhajoby doktorskej dizertácie

2.	osvedčenie o štátnom občianstve

3.	doklad o ukončenom vysokoškolskom vzdelaní (diplom) a doklad o získaní „CSc.“, „PhD.“, resp. inej rovnocennej vedeckej hodnosti

4.	pracovný životopis uchádzača

5.	úplný zoznam publikačnej a inej vedeckej činnosti uchádzača

6.	ohlas na publikácie s uvedením presných bibliografických údajov – čerpaný                 z rešpektovaných zoznamov ako SCI (bez autocitácií), stačí ho dodať iba v elektronickej forme

7.	hodnotenie uchádzača a predkladanej doktorskej dizertácie jeho pracoviskom

8.	formulár „Prehľad publikačnej činnosti, ohlasov a účasti na vedeckej výchove“ –počty vo formulári musia korešpondovať s údajmi v bodoch 5, 6 a 9, pri počtoch vyškolených „CSc.“ a „PhD.“ treba uviesť ich mená

9.	stanovisko medzinárodne rešpektovanej osobnosti zo zahraničia k uchádzačovi       a k jeho vedeckej, resp. umeleckej činnosti

10.	osnova k žiadosti o udelenie vedeckej hodnosti „DrSc.“ – uchádzač je povinný v osnove vyplniť každé políčko a neodkazovať sa v ňom na prílohu, tiež je potrebné uviesť menný zoznam vyškolených „CSc.“ a „PhD.“

11.	podpísaný etický kódex uchádzača o vedeckú hodnosť „DrSc.“

Odporúča sa, aby materiály č. 1 – 11 boli zviazané do zväzku hrebeňovou väzbou.

12.	autoreferát v predpísanej forme (§ 16 a 17 vyhlášky) v slovenskom, príp. českom jazyku
-	má mať formát A5 s rozsahom cca 40 strán,
-	musí byť vytlačený alebo obdobným spôsobom rozmnožený,
-	1. a 2. stranu autoreferátu treba upraviť podľa vzoru, ktorý tvorí prílohu vyhlášky,
-	hlavnou časťou autoreferátu je výstižné zhrnutie výsledkov dizertácie a vymedzenie       jej vedeckého prínosu, 
-	ak dizertácia predstavuje súbor prác, uvedie sa v autoreferáte ich presný zoznam,
-	autoreferát sa predkladá v slovenskom, príp. českom jazyku, 
-	jeho súčasťou je zoznam najdôležitejších publikovaných prác uchádzača, ktoré majú vzťah k skúmanej problematike, ako aj ohlas týchto prác s uvedením presných bibliografických citácií a resumé v dvoch svetových jazykoch. 
Ak komisia pre obhajoby zistí, že autoreferát nespĺňa náležitosti v príslušných ustanoveniach, postupuje sa podľa ustanovenia § 21 ods. 1 vyhlášky (konanie sa preruší). 

13.	dizertácia v 5 vyhotoveniach (§ 6 vyhlášky) – ako doktorská dizertácia sa predkladá publikované dielo alebo súbor publikovaných prác. V práci musia byť vyznačené časti práce, ktoré boli podkladom na udelenie iných vedeckých hodností                                     a vedecko-pedagogických titulov. Ak predkladá uchádzač na obhajobu výsledky kolektívnej práce, ktorej je spoluautorom, musia sa v dizertácii vyznačiť časti, ktoré uchádzač spracoval ako autor. Zároveň sa musia pripojiť vyhlásenia spoluautorov,             v ktorom potvrdia spoluautorstvo uchádzača pri označených častiach, zhodnotia jeho podiel na celkovom spracovaní a svojím podpisom vyjadria súhlas s použitím ich výsledkov v súbore prác uchádzača predkladaných na účely obhajoby doktorskej dizertácie. Doktorská dizertácia musí vyhovovať aj po jazykovej stránke a vonkajšou úpravou. Musí byť zviazaná pevnou väzbou a je potrebné uviesť, kedy bola ukončená.

Všetky uvedené dokumenty je potrebné zaslať poštou a elektronicky predsedovi komisie                pre obhajoby doktorských dizertácií v príslušnom vednom odbore.

Príloha č. 2

Zoznam dokumentov, ktoré predkladá predseda komisie pre obhajoby doktorských dizertácií na rokovanie SKVH 

Predseda komisie pre obhajoby doktorských dizertácií predkladá na rokovanie SKVH tieto dokumenty:

1.	materiály č. 1 – 11 uvedené v prílohe č. 1 zviazané do zväzku hrebeňovou väzbou 

2.	doktorská dizertačná práca (1 exemplár) – doktorská dizertácia sa po prerokovaní v SKVH zasiela spolu s rozhodnutím naspäť predsedovi komisie pre obhajoby 

3.	autoreferát – vypracovaný v predpísanej forme podľa pokynov uvedených v prílohe č. 1 

4.	stanovisko predsedu komisie pre obhajoby k predkladanej doktorskej dizertácii – na 1 až 2 stranách s dôrazom na vyjadrenie konkrétneho prínosu uchádzača pre rozvoj vednej disciplíny

5.	návrh na schválenie oponentov – ich mená vrátane pracoviska

6.	v prípade komisie pre obhajoby „ad hoc“ aj návrh na zloženie členov komisie – ich mená vrátane pracoviska

Všetky uvedené dokumenty je potrebné zaslať poštou na adresu Slovenská komisia pre vedecké hodnosti, Ministerstvo školstva, vedy, výskumu a športu SR, sekcia vysokých škôl, Stromová 1,       813 30  Bratislava a zároveň aj elektronicky na adresu lubomira.lencesova@minedu.sk 

Formulár 

P r e h ľ a d
publikačnej činnosti, ohlasov a účasti na vedeckej výchove
uchádzača o získanie vedeckej hodnosti „DrSc.“

1. Recenzované vedecké štúdie v časopisoch evidovaných v CC
  	  	a) zahraničné ........................................
   	 	b) domáce .............................................

2. Recenzované vedecké štúdie v časopisoch neevidovaných v CC
    		a) zahraničné ........................................
    		b) domáce .............................................

3. Citácie prác podľa SCI ...................................

4. Citácie prác v iných recenzovaných publikáciách
    		a) v zahraničí ........................................
    		b) doma ................................................

5. Monografie alebo vysokoškolské recenzované učebnice (nie skriptá)
    		a) zahraničné ........................................
    		b) domáce .............................................

6. Kapitoly v knihách
   		a) zahraničné ........................................		
    		b) domáce .............................................

7. Recenzované príspevky v zborníkoch (editor, vydavateľ) ...................

8. Patenty, autorské osvedčenia ........................
   	    realizované .....................................................
	
9. Počet vyškolených ašpirantov (CSc.) ............
                                   	         doktorandov (PhD.) .........